**ДОГОВОР**

**ЗА ВЪЗЛАГАНЕ НА ОБЩЕСТВЕНА ПОРЪЧКА ЗА ИНСТАЛИРАНЕ, МИГРАЦИЯ, АРХИВИРАНЕ И АБОНАМЕНТНА ПОДДРЪЖКА НА СИСТЕМА ЗА УПРАВЛЕНИЕ НА БАЗА ДАННИ (СУБД) ORACLE**

Днес,…………………2020 г. в гр. София между:

**БЪЛГАРСКАТА НАРОДНА БАНКА**, със седалище и адрес на управление: гр. София 1000, пл. „Княз Александър I“ № 1, код по БУЛСТАТ 000694037, представлявана от г-жа СНЕЖАНКА ДЕЯНОВА – главен секретар, в качеството й на възложител по смисъла на чл. 7, ал. 1 от ЗОП, съгласно Заповед   
№ БНБ-36859/01.04.2019 г. и г-жа ТЕМЕНУЖКА ЦВЕТКОВА – главен счетоводител, наричана за краткост **ВЪЗЛОЖИТЕЛ**, от една страна,

и

………………………………………., със седалище и адрес на управление:……………………….. (попълва се приложимото според случая), ЕИК / код по Регистър БУЛСТАТ / друг идентификационен код ……………………….., представляван/а/о от ………………………. в качеството на ……………………., наричано за краткост **ИЗПЪЛНИТЕЛ,** от друга страна,

**ВЪЗЛОЖИТЕЛЯТ** и **ИЗПЪЛНИТЕЛЯТ**, наричани заедно „**Страните**“, а всеки от тях поотделно „**Страна**“

на основание чл. 112, ал. 1 от Закона за обществените поръчки (ЗОП) и във връзка с проведена „открита“ процедура за възлагане на обществена поръчка по чл. 73, ал. 1 от ЗОП и Решение № …………/…….. 20…. г. на **ВЪЗЛОЖИТЕЛЯ** за определяне на изпълнителна обществена поръчка с предмет: „Предоставяне на услуги по инсталиране, миграция, архивиране и абонаментна поддръжка на Системата за управление на бази данни (СУБД) Oracle“,

се сключи настоящият договор за следното:

1. **ПРЕДМЕТ НА ДОГОВОРА**

**Чл. 1.** **ВЪЗЛОЖИТЕЛЯТ** възлага, а **ИЗПЪЛНИТЕЛЯТ** се задължава да извърши срещу възнаграждение и при условията на настоящия договор услуги по инсталиране, миграция, архивиране и абонаментна поддръжка на Системата за управление на бази данни (СУБД) Oracle (наричана за краткост „Система/та“), както следва:

1. Инсталиране на системата върху хардуера, предоставен от БНБ;
2. Миграция на данните на СУБД от съществуващата система в БНБ към нова версия на система;
3. Абонаментна поддръжка на системата;
4. Архивиране на системата.

**Чл. 2. ИЗПЪЛНИТЕЛЯТ** се задължава да предоставя услугите по чл. 1 чрез лицата, посочени в Списък на персонала, който ще изпълнява поръчката, както и в съответствие с Техническата спецификация за предоставяне на услуги по инсталиране, миграция, архивиране и абонаментна поддръжка на СУБД Oracle и офертата на **ИЗПЪЛНИТЕЛЯ**, неразделна част от този договор.

**ІІ. СРОКОВЕ И МЯСТО НА ИЗПЪЛНЕНИЕ**

**Чл. 3. (1)** Настоящият договор влиза в сила от датата на подписването му от двете страни и е със срок на действие не повече от 5 години, считано от датата на подписването му. Датата на подписване е датата, посочена в деловодния номер на **ВЪЗЛОЖИТЕЛЯ**, поставен на стр. 1 от настоящия договор.

**(2)** Услугите по чл. 1 следва да бъдат изпълнени в следните срокове:

1. Инсталирането на СУБД следва да бъде извършено до 15 работни дни след подписване на констативен протокол за осигуряване на инфраструктура (хардуер и софтуер) от страна на Възложителя.

2. Миграцията от СУБД (Sybase 12.5) към СУБД (Oracle) следва да бъде подготвена и извършена съобразно заявка на възложителя.

3. Абонаментната поддръжка на системата следва да се извършва за срок от 1 (една) година, считано от получаване на писмена заявка от Възложителя.

4. Процедурата за архивиране на данни следва да се подготви и извърши след анализ на данните в срок до 10 месеца от получаване на писмена заявка от Възложителя.

**Чл. 5.** Мястото на изпълнение на договора са сградите на Българската народна банка на адрес: град София, пл. „Княз Александър І“ №1 и   
ул. Михаил Тенев № 10.

**ІІІ. ЦЕНИ И НАЧИН НА ПЛАЩАНЕ**

**Чл. 6.** (1) Общата цена на услугите по инсталиране, миграция, архивиране и абонаментна поддръжка на СУБД Oracle, предмет на настоящия договор, е в размер на ............... (………….) лева без ДДС („Стойност на договора“), съгласно ценовото предложение на **ИЗПЪЛНИТЕЛЯ**, като същата е образувана от следните цени:

1. Цена за услуги по инсталиране на Системата в размер на ........................ лв. без ДДС;

2. Цена за услуги по миграция на Системата в размер на ........................ лв. без ДДС;

3. Цена за услуги по архивиране на Системата в размер на ........................ лв. без ДДС;

4. Цена за услуги по абонаментна поддръжка на Системата в размер на ........................ лв. без ДДС за период от 1 (една) година.

(2) В общата цена по ал. 1 са включени всички разходи на **ИЗПЪЛНИТЕЛЯ** във връзка с изпълнението на задълженията му по настоящия договор.

(3) Цените по ал. 1 не могат да бъдат променяни за срока на договора, освен ако промяната е в полза на **ВЪЗЛОЖИТЕЛЯ**.

(4) **ВЪЗЛОЖИТЕЛЯТ** заплаща на **ИЗПЪЛНИТЕЛЯ** съответната стойност на извършените услуги по инсталиране, миграция и архивиране на Системата в срок до 10 (десет) работни дни след представяне на документите по чл. 7 за всяка изпълнена услуга.

(5) Цената за абонаментно обслужване на Системата се заплаща в срок до 10-то число на месеца, следващ месеца, за който е представен ежемесечния отчет по чл. 27, ал. 1 и фактура за дължимата сума.

(6) **ВЪЗЛОЖИТЕЛЯТ** има право да задържа плащането при неизпълнение на задължение на **ИЗПЪЛНИТЕЛЯ** до изпълнението му. В този случай **ВЪЗЛОЖИТЕЛЯТ** не дължи неустойки поради забавяне на плащането.

**Чл. 7.** Плащанията по чл. 6, ал. 4 се извършват въз основа на следните документи:

1. Приемателно-предавателен протокол, съставен по реда на чл. 26, подписан от **ИЗПЪЛНИТЕЛЯ** и **ВЪЗЛОЖИТЕЛЯ;**
2. Фактура за дължимата сума, издадена от **ИЗПЪЛНИТЕЛЯ** и представена на **ВЪЗЛОЖИТЕЛЯ**.

**Чл. 8.** (1)Всички плащания по този договор се извършват в лева чрез банков превод по следната банкова сметка на **ИЗПЪЛНИТЕЛЯ**:

**Банка**: […………………………….]

**BIC:** […………………………….]

**IBAN:** […………………………….]

(2) **ИЗПЪЛНИТЕЛЯТ** е длъжен да уведомява писмено **ВЪЗЛОЖИТЕЛЯ** за всички последващи промени по ал. 1 в срок до 3 (*три*) дни, считано от момента на промяната. В случай че **ИЗПЪЛНИТЕЛЯТ** не уведоми **ВЪЗЛОЖИТЕЛЯ** в този срок, счита се, че плащанията са надлежно извършени.

1. **ГАРАНЦИЯ ЗА ИЗПЪЛНЕНИЕ**

**Чл. 9.** При подписването на този договор, **ИЗПЪЛНИТЕЛЯТ** предоставя на **ВЪЗЛОЖИТЕЛЯ** гаранция за изпълнение в размер на 5% (пет процента) от стойността на договора без включен ДДС, посочена в чл. 6, ал. 1, а именно …………….  (………………) лв. („**Гаранцията за изпълнение**“), която служи за обезпечаване на изпълнението на задълженията на **ИЗПЪЛНИТЕЛЯ** по договора.

**Чл. 10.** (1)В случай на изменение на Договора[[1]](#footnote-1), извършено в съответствие с този Договор и приложимото право, **ИЗПЪЛНИТЕЛЯТ** се задължава да предприеме необходимите действия за привеждане на Гаранцията за изпълнение в съответствие с изменените условия на Договора, в срок до 3 (три) работни дни от подписването на допълнително споразумение за изменението.

(2)Действията за привеждане на Гаранцията за изпълнение в съответствие с изменените условия на Договора могат да включват, по избор на **ИЗПЪЛНИТЕЛЯ**:

а) внасяне на допълнителна парична сума по банковата сметка на **ВЪЗЛОЖИТЕЛЯ**, при спазване на чл. 11 от договора; и/или;

б) предоставяне на документ за изменение на първоначалната банкова гаранция или нова банкова гаранция, при спазване на изискванията на чл. 12 от Договора; и/или

в) предоставяне на документ за изменение на първоначалната застраховка или нова застраховка, при спазване на изискванията на чл. 13 от Договора.

**Чл. 11.** (1) Когато гаранцията се предоставя във вид на парична сума, тя се внася по следната банкова сметка на **ВЪЗЛОЖИТЕЛЯ**:

а)В случай че **ИЗПЪЛНИТЕЛЯТ** представя гаранцията в лева, паричната сума се внася по следната банкова сметка:

IBAN: BG 40 BNBG 9661 1000 0661 23;

BIC: BNBGBGSD

б) В случай че **ИЗПЪЛНИТЕЛЯТ** представя гаранцията в евро, паричната сума се внася по следната банкова сметка:

Direct to BNBGBGSF via TARGET2

IBAN: BG83BNBG96611100066141

(2) Всички банкови разходи, свързани с преводите на сумата са за сметка на **ИЗПЪЛНИТЕЛЯ**.

**Чл. 12.** (1) Когато като гаранция за изпълнение се представя банкова гаранция, **ИЗПЪЛНИТЕЛЯТ** предава на **ВЪЗЛОЖИТЕЛЯ** оригинален екземпляр на банкова гаранция, издадена в полза на **ВЪЗЛОЖИТЕЛЯ**, която трябва да отговаря на следните изисквания:

1. да бъде безусловна и неотменяема банкова гаранция във форма, предварително съгласувана с **ВЪЗЛОЖИТЕЛЯ,** и да съдържа задължение на банката-гарант да извърши плащане при първо писмено искане от **ВЪЗЛОЖИТЕЛЯ**, деклариращ, че е налице неизпълнение на задължение на **ИЗПЪЛНИТЕЛЯ** или друго основание за задържане на Гаранцията за изпълнение по този Договор;
2. да бъде със срок на валидност за целия срок на действие на Договора, плюс 30 (тридесет) дни, като при необходимост срокът на валидност на банковата гаранция се удължава или се издава нова. В случай че банковата гаранция е с по-кратък срок от посочения в предходното изречение, **ИЗПЪЛНИТЕЛЯТ** се задължава да я подновява до покриването на този срок. Всяко подновяване се извършва в 20 (двадесет) дневен срок преди изтичането на срока на гаранцията.

(2) Всички банкови разходи по откриването и поддържането на банковата гаранция по усвояването на средства от страна на **ВЪЗЛОЖИТЕЛЯ**, при наличието на основание за това, както и при нейното връщане са за сметка на **ИЗПЪЛНИТЕЛЯ**.

**Чл. 13.** (1) Когато като Гаранция за изпълнение се представя застраховка, **ИЗПЪЛНИТЕЛЯТ** предава на **ВЪЗЛОЖИТЕЛЯ** оригинален екземпляр на застрахователна полица, предварително съгласувана с **ВЪЗЛОЖИТЕЛЯ**, издадена в полза на **ВЪЗЛОЖИТЕЛЯ**, в която **ВЪЗЛОЖИТЕЛЯТ** е посочен като трето ползващо се лице (бенефициер), която трябва да отговаря на следните изисквания:

1. да обезпечава изпълнението на този Договор чрез покритие на отговорността на **ИЗПЪЛНИТЕЛЯ** в определения в чл. 9 размер;
2. да бъде със срок на валидност за целия срок на действие на договора, плюс 30 (тридесет) дни. В случай че срокът на валидност на гаранцията е по-кратък срок от посочения в предходното изречение, **ИЗПЪЛНИТЕЛЯТ** се задължава да подновява гаранцията до покриването на този срок. Всяко подновяване се извършва в 20 (двадесет) дневен срок преди изтичането на срока на гаранцията.
3. застрахователната премия по застраховката следва да е платена на сто процента (не се допуска разсрочена плащане на застрахователната премия) и не може да бъде използвана за обезпечение на отговорността на изпълнителя по друг договор.

(2) Разходите по сключването на застрахователния договор и поддържането на валидността на застраховката за изисквания срок, както и по всяко изплащане на застрахователно обезщетение в полза на **ВЪЗЛОЖИТЕЛЯ**, при наличието на основание за това, са за сметка на **ИЗПЪЛНИТЕЛЯ**.

**Чл. 14.** (1) **ВЪЗЛОЖИТЕЛЯТ** освобождава Гаранцията за изпълнение, както следва:

* 25 % (двадесет и пет на сто) от сумата по чл. 9 – в срок до 30 (тридесет) дни след подписване на приемателно-предавателния протокол за извършените дейности по инсталиране на СУБД по чл. 26, т. 1;
* 25 % (двадесет и пет на сто) от сумата по чл. 9 – в срок до 30 (тридесет) дни след подписване на приемателно-предавателния протокол за извършените дейности по миграция на СУБД по чл. 26, т. 2;
* 25 % (двадесет и пет на сто) от сумата по чл. 9 – в срок до 30 (тридесет) дни след подписване на приемателно-предавателния протокол за извършените дейности по архивиране на СУБД по чл. 26, т. 3;
* 25 % (двадесет и пет на сто) от сумата по чл. 9 – в срок до 30 (тридесет) дни след изтичане на срока за абонаментно обслужване на Системата по чл. 3, ал. 2, т. 3 от договора.

(2) Освобождаването на Гаранцията за изпълнение се извършва, както следва:

1. когато е във формата на парична сума – чрез превеждане на сумата по банковата сметка на **ИЗПЪЛНИТЕЛЯ**, посочена в чл. 8, ал. 1 от Договора;
2. когато е във формата на банкова гаранция – чрез връщане на нейния оригинал на представител на **ИЗПЪЛНИТЕЛЯ** или упълномощено от него лице;
3. когато е във формата на застраховка – чрез връщане на оригинала на застрахователната полица/застрахователния сертификат на представител на **ИЗПЪЛНИТЕЛЯ** или упълномощено от него лице.

(3) Гаранцията или съответната част от нея не се освобождава от **ВЪЗЛОЖИТЕЛЯ**, ако в процеса на изпълнение на договора е възникнал спор между Страните относно неизпълнение на задълженията на **ИЗПЪЛНИТЕЛЯ** и въпросът е отнесен за решаване пред съд. При решаване на спора в полза на **ВЪЗЛОЖИТЕЛЯ** той може да пристъпи към усвояване на гаранциите.

**Чл. 15. ВЪЗЛОЖИТЕЛЯТ** има право да задържи съответна част и да се удовлетвори от Гаранцията за изпълнение, когато **ИЗПЪЛНИТЕЛЯТ** не изпълни някое от неговите задължения по договора, както и в случаите на лошо, частично и забавено изпълнение на което и да е задължение на **ИЗПЪЛНИТЕЛЯ**, като усвои такава част от Гаранцията за изпълнение, която съответства на уговорената в Договора неустойка за съответния случай на неизпълнение.

**Чл. 16. ВЪЗЛОЖИТЕЛЯТ** има право да задържи Гаранцията за изпълнение в пълен размер в следните случаи:

1. при пълно неизпълнение и разваляне на Договора от страна на **ВЪЗЛОЖИТЕЛЯ** на това основание;

2. при прекратяване на дейността на **ИЗПЪЛНИТЕЛЯ** или при обявяването му в несъстоятелност.

**Чл. 17.** Във всеки случай на задържане на Гаранцията за изпълнение, **ВЪЗЛОЖИТЕЛЯТ** уведомява **ИЗПЪЛНИТЕЛЯ** за задържането и неговото основание. Задържането на Гаранцията за изпълнение изцяло или частично не изчерпва правата на **ВЪЗЛОЖИТЕЛЯ** да търси обезщетение в по-голям размер.

**Чл. 18.** Когато **ВЪЗЛОЖИТЕЛЯТ** се е удовлетворил от Гаранцията за изпълнение и договорът продължава да е в сила, **ИЗПЪЛНИТЕЛЯТ** се задължава в срок до 5 (пет) дни да допълни Гаранцията за изпълнение, като внесе усвоената от **ВЪЗЛОЖИТЕЛЯ** сума по сметката на **ВЪЗЛОЖИТЕЛЯ** или предостави документ за изменение на първоначалната банкова гаранция или нова банкова гаранция, съответно застраховка, така че във всеки момент от действието на договора размерът на Гаранцията за изпълнение да бъде в съответствие с чл. 9 от договора.

**Чл. 19. ВЪЗЛОЖИТЕЛЯТ** не дължи лихва за времето, през което средствата по Гаранцията за изпълнение са престояли при него законосъобразно.

**V. ПРАВА И ЗАДЪЛЖЕНИЯ НА СТРАНИТЕ**

**Чл. 20.** Изброяването на конкретни права и задължения на страните в този раздел от договора е неизчерпателно и не засяга действието на други клаузи от договора или от приложимото право, предвиждащи права и/или задължения на която и да е от страните.

**Общи права и задължения на ИЗПЪЛНИТЕЛЯ**

**Чл. 21.** **ИЗПЪЛНИТЕЛЯТ** има право:

1. Да иска и да получава от **ВЪЗЛОЖИТЕЛЯ** необходимото съдействие за изпълнение на задълженията си по този договор.
2. Да получи възнаграждение в сроковете и при условията на настоящия договор.

**Чл. 23. ИЗПЪЛНИТЕЛЯТ** се задължава да извърши:

1. Инсталиране на СУБД - тестова и продукционна конфигурация, съобразена с изискванията на проекта върху хардуера, предоставен от **ВЪЗЛОЖИТЕЛЯ**;
2. Проектиране и реализиране на високонадеждна архитектура за резервиране на Системата в два центъра за данни;
3. Проектиране и реализиране на процедура за създаване на резервни копия на данните на системата в двата центъра за данни;
4. Конфигуриране на средства за мониторинг и управление на базата данни;
5. Проектиране и реализиране на процедури за възстановяване на системата при бедствия и аварии и предпазване от загуба на данни в следствие на софтуерни или хардуерни проблеми;
6. Конфигуриране и оптимизиране на базата данни – реализация на комплекс от допълнителни действия за повишаване на производителността;
7. Миграция на статични и динамични данни от СУБД (версия Sybase 12.5) към Oracle;
8. Абонаментна поддръжка на СУБД;
9. Осигуряване на мониторинг - непрекъснато наблюдение на работата на базата данни, обработка на известия за проблеми и разпределение на информацията до всички, които отговарят за поддръжката на обслужваните ИТ системи;
10. Изготвяне на статистики за натовареността и размера да базата данни и предложения за оптимизиране;
11. Отстраняване на проблеми, свързани с грешки при експлоатация на СУБД;
12. Конфигуриране и преконфигуриране на интерфейси, модули и др. при необходимост;
13. Прилагане на актуализации, свързани със сигурност или работоспособност на софтуера на СУБД и инсталиране на нови версии, по-високи версии при необходимост;
14. Периодично тестване на процедурите за резервиране и възстановяване на системата.

### Общи права и задължения на ВЪЗЛОЖИТЕЛЯ

**Чл. 24.** **ВЪЗЛОЖИТЕЛЯТ** има право:

1. Да осъществява контрол по изпълнението на договора във всеки един момент в срока на договора;

2. Да иска от **ИЗПЪЛНИТЕЛЯ** да извърши услугите по чл. 1 от договора, качествено, в срок и без отклонения, съгласно изискванията на **ВЪЗЛОЖИТЕЛЯ**.

**Чл. 25**. **ВЪЗЛОЖИТЕЛЯТ** **се задължава:**

1. Да заплати определената цена в размер, начин и срок, уговорени между страните в настоящия договор;

2. Да съдейства на **ИЗПЪЛНИТЕЛЯ** при изпълнение на предмета на договора, като осигурява необходимите специалисти и организационно-технически условия в хода на изпълнението. При необходимост, за извършване на дейностите по този договор, представителите на **ИЗПЪЛНИТЕЛЯ** получават съответния необходим достъп до оборудването на **ВЪЗЛОЖИТЕЛЯ**.

### VІ. ПРИЕМАНЕ НА ИЗПЪЛНЕНИЕТО ПО ДОГОВОРА

**Чл. 26.** **ИЗПЪЛНИТЕЛЯТ** предава, а **ВЪЗЛОЖИТЕЛЯТ** приема всяка изпълнена услуга по инсталиране, миграция и архивиране на Системата с подписването на съответен двустранен приемателно-предавателен протокол, както следва:

* 1. Стартирането на услугите по инсталиране на СУБД следва да се осъществи след подписване на констативен протокол за осигуряване от страна на **ВЪЗЛОЖИТЕЛЯ** на инфраструктура (хардуер и софтуер). Приемателно-предавателният протокол за извършените дейности по инсталиране на Системата се подписва след като представител на **ВЪЗЛОЖИТЕЛЯ** е проверил наличието на конфигурирана СУБД и не е констатирал несъответствия.
  2. Стартирането на услугите по миграция на СУБД следва да се осъществи в срокове и обхват съгласно писмена заявка на **ВЪЗЛОЖИТЕЛЯ** към **ИЗПЪЛНИТЕЛЯ**, в съответствие с Техническата спецификация на **ВЪЗЛОЖИТЕЛЯ** и Техническото предложение на **ИЗПЪЛНИТЕЛЯ**. Приемателно-предавателният протокол за извършените дейности за миграция на СУБД се подписва след като представителят на **ВЪЗЛОЖИТЕЛЯ** е проверил мигрираните данни и не е констатирал несъответствия.
  3. Стартирането на услугите по архивиране на СУБД следва да се осъществи в срокове и обхват съгласно писмена заявка на **ВЪЗЛОЖИТЕЛЯ** към **ИЗПЪЛНИТЕЛЯ**, в съответствие с Техническата спецификация на **ВЪЗЛОЖИТЕЛЯ** и Техническото предложение на **ИЗПЪЛНИТЕЛЯ**. **ИЗПЪЛНИТЕЛЯТ** предоставя на **ВЪЗЛОЖИТЕЛЯ** пълна документация за процедурите за архивиране и изтриване, описание на архивираните данни, инструкции за достъпване на архивираните данни. Приемателно-предавателният протокол за извършените дейности по архивиране на СУБД се подписва след като представителят на **ВЪЗЛОЖИТЕЛЯ** е проверил процедурата за преместване на данни, достъпа до данните и тяхната консистентност в съответствие с изискванията на **ВЪЗЛОЖИТЕЛЯ** по време на експлоатацията на Системата и не е констатирал несъответствия.

**Чл. 27.** (1)Стартирането на услугите по абонаментно обслужване на СУБД следва да се осъществи съобразно писмена заявка на **ВЪЗЛОЖИТЕЛЯ** към **ИЗПЪЛНИТЕЛЯ,** в съответствие с Техническата спецификация на **ВЪЗЛОЖИТЕЛЯ** и Техническото предложение на **ИЗПЪЛНИТЕЛЯ. ИЗПЪЛНИТЕЛЯТ** се задължава да изготвя ежемесечни отчети за извършените дейности в периода на абонаментно обслужване по чл. 3, ал. 2, т. 3, които се приемат с подпис от страна на **ВЪЗЛОЖИТЕЛЯ**.

(2) В случай че **ВЪЗЛОЖИТЕЛЯТ** има забележки по изготвените документи по чл. 26 и чл. 27, ал. 1, същият може да откаже подписването на приемателно–предавателния протокол/отчета. В този случай **ВЪЗЛОЖИТЕЛЯТ** уведомява писмено **ИЗПЪЛНИТЕЛЯ** и в срок до 10 (десет) работни дни от получаване на уведомлението страните подписват констативен протокол, в който се отразяват направените забележки и се определя срок за тяхното отстраняване. В случай че **ИЗПЪЛНИТЕЛЯТ** откаже да подпише констативния протокол, **ВЪЗЛОЖИТЕЛЯТ** има право сам да състави такъв протокол, като съдържанието му е задължително за **ИЗПЪЛНИТЕЛЯ**. Приемането на услугите по инсталиране, миграция, архивиране и поддръжка на Система за управление на база данни Oracle става след представяне на нов приемателно-предавателен протокол след отстраняване на забележките в посочения срок.

(3) Ако забележките не бъдат отстранени в посочения срок, **ВЪЗЛОЖИТЕЛЯТ** може да развали договора с едностранно уведомление, отправено до другата страна, без да дава допълнителен срок за изпълнение.

**VIІ. САНКЦИИ ПРИ НЕИЗПЪЛНЕНИЕ**

**Чл. 28.** При просрочване изпълнението на задълженията по този договор, неизправната страна дължи на изправната неустойка в размер на 0,5 % (нула цяло и пет на сто) от стойността на забавеното изпълнение, за всеки ден забава, но не повече от   
10 % (десет на сто) тази сума.

**Чл. 29.** При констатирано лошо, неточно или частично изпълнение на задължения по този договор или при отклонение от изискванията на **ВЪЗЛОЖИТЕЛЯ**, посочени в Техническата спецификация, **ВЪЗЛОЖИТЕЛЯТ** има право да поиска от **ИЗПЪЛНИТЕЛЯ** да изпълни изцяло и качествено съответните задължения и/или да осигури изпълнението на съответните изисквания, без да дължи допълнително възнаграждение за това. В случай че и повторното изпълнение е неточно или некачествено, **ВЪЗЛОЖИТЕЛЯТ** има право да задържи гаранцията за изпълнение и да развали договора.

**Чл. 30.** При разваляне на договора поради виновно неизпълнение на някоя от страните, виновната страна дължи неустойка в размер на 10 % (десет на сто) от стойността на договора по чл. 6, ал. 1.

**Чл. 31. ВЪЗЛОЖИТЕЛЯТ** има право да удържи всяка дължима по този договор неустойка чрез задържане на сума от гаранцията за изпълнение, като уведоми писмено **ИЗПЪЛНИТЕЛЯ** за това.

**Чл. 32.** Плащането на неустойките, уговорени в този договор, не ограничава правото на изправната страна да търси реално изпълнение и/или обезщетение за понесени вреди и пропуснати ползи в по-голям размер, съгласно приложимото право.

**VIII. ПРЕКРАТЯВАНЕ НА ДОГОВОРА**

**Чл. 33.** (1) Този договор се прекратява:

1. С изтичане на всички срокове по договора или с изтичането на срока по чл. 3, ал. 1;

2. С изпълнението на всички задължения на страните по договора;

3. При настъпване на пълна обективна невъзможност за изпълнение, за което обстоятелство засегнатата страна е длъжна да уведоми другата страна в срок до 7 (седем) работни дни от настъпване на невъзможността и да представи доказателства;

4. При прекратяване на юридическо лице – страна по договора без правоприемство, по смисъла на законодателството на държавата, в която съответното лице е установено;

5. При условията по чл. 5, ал. 1, т. 3 от Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици.

(2) Договорът може да бъде прекратен:

1. По взаимно съгласие на страните, изразено в писмена форма;

2. Когато за ИЗПЪЛНИТЕЛЯ бъде открито производство по несъстоятелност или ликвидация – по искане на **ВЪЗЛОЖИТЕЛЯ**.

**Чл. 34.** (1) Всяка от страните може да развали договора при виновно неизпълнение на съществено задължение на другата страна по договора, при условията и с последиците съгласно чл. 87 и сл. от Закона за задълженията и договорите, чрез отправяне на писмено предупреждение от изправната страна до неизправната и определяне на подходящ срок за изпълнение. Разваляне на договора не се допуска, когато неизпълнената част от задължението е незначителна с оглед на интереса на изправната страна.

(2) За целите на този договор, страните ще считат за виновно неизпълнение на съществено задължение на ИЗПЪЛНИТЕЛЯвсеки от следните случаи:

1. ИЗПЪЛНИТЕЛЯТ не е предоставил услугите по чл. 1 в сроковете и при условията на настоящия договор;

2. ИЗПЪЛНИТЕЛЯТ е допуснал съществено отклонение от условията за изпълнение на поръчката, Техническата спецификация или Техническото предложение.

(3) **ВЪЗЛОЖИТЕЛЯТ** може да развали договора само с писмено уведомление до ИЗПЪЛНИТЕЛЯ и без да му даде допълнителен срок за изпълнение, ако поради забава на ИЗПЪЛНИТЕЛЯ то е станало безполезно или ако задължението е трябвало да се изпълни непременно в уговорените срокове.

**Чл. 35. ВЪЗЛОЖИТЕЛЯТ** прекратява договора в случаите по чл. 118, ал. 1 от ЗОП, без да дължи обезщетение на ИЗПЪЛНИТЕЛЯ за претърпени от прекратяването на договора вреди, освен ако прекратяването е на основание чл. 118, ал. 1, т. 1 от ЗОП.

**Чл. 36.** Във всички случаи на прекратяване/разваляне на договора:

1. **ВЪЗЛОЖИТЕЛЯТ** и ИЗПЪЛНИТЕЛЯТ съставят констативен протокол за изпълнените към момента задължения и размера на евентуално дължимите плащания; и
2. В срок до 5 (пет) работни дни след прекратяването на този договор ИЗПЪЛНИТЕЛЯ**Т** трябва да предаде на **ВЪЗЛОЖИТЕЛЯ** всички документи, изготвени от ИЗПЪЛНИТЕЛЯ във връзка с изпълнението на договора до датата на прекратяването.

**Чл. 37.** При предсрочно прекратяване на договора, **ВЪЗЛОЖИТЕЛЯТ** е длъжен да заплати на ИЗПЪЛНИТЕЛЯ надлежно извършените доставки, като прекратяването на договора не води до прекратяване на техническата поддръжка на софтуерните продукти, за които са доставени съответните лицензи.

***VIIIа . ДОГОВОР ЗА ПОДИЗПЪЛНЕНИЕ*** *(когато е приложимо)*

*Чл. 37а. (1) В срок до 5 работни дни от датата на сключване на договора. ИЗПЪЛНИТЕЛЯТ уведомява ВЪЗЛОЖИТЕЛЯ за името, данните за контакт и представителите на подизпълнителите, посочени в офертата на ИЗПЪЛНИТЕЛЯ. ИЗПЪЛНИТЕЛЯТ уведомява ВЪЗЛОЖИТЕЛЯ за всякакви промени в предоставената информация в хода на изпълнението на договора в срок до 5 работни дни от настъпване на съответното обстоятелство.*

*(2) ИЗПЪЛНИТЕЛЯТ се задължава да сключи договор за подизпълнение с ПОДИЗПЪЛНИТЕЛЯ/ИТЕ, посочен/u в представената от него оферта. ИЗПЪЛНИТЕЛЯТ се задължава да предостави на ВЪЗЛОЖИТЕЛЯ копие на договора за подизпълнение в срок до 3 (три) дни от сключването му, но не по-късно от сключване на настоящия договор, заедно с доказателства, че са изпълнени условията на чл. 66, ал. 2 от ЗОП.*

*(3) В случай че частта от поръчката, която се изпълнява от ПОДИЗПЪЛНИТЕЛ, може да бъде предадена като отделен обект на ИЗПЪЛНИТЕЛЯ или на ВЪЗЛОЖИТЕЛЯ, ВЪЗЛОЖИТЕЛЯТ заплаща възнаграждение за тази част на ПОДИЗПЪЛНИТЕЛЯ (директно плащане).*

*(4) Директно плащане по ал. 3 се осъществява въз основа на искане, отправено от ПОДИЗПЪЛНИТЕЛЯ до ВЪЗЛОЖИТЕЛЯ, чрез ИЗПЪЛНИТЕЛЯ, който е длъжен да го предостави на ВЪЗЛОЖИТЕЛЯ в 15 (петнадесет) дневен срок от получаването му. Към искането, ИЗПЪЛНИТЕЛЯТ предоставя становище, от което да е видно дали оспорва плащанията или част от тях като недължими. ВЪЗЛОЖИТЕЛЯТ има право да откаже директно плащане с ПОДИЗПЪЛНИТЕЛЯ когато искането за плащане е оспорено, до момента на отстраняване на причината за отказа.*

*(5) Замяна или включване на подизпълнител по време на изпълнение на този договор се допуска при необходимост, ако са изпълнени едновременно всички условия, посочени в чл. 66, ал. 14 от ЗОП.*

*(6) В случаите по ал. 5, ИЗПЪЛНИТЕЛЯТ се задължава да представи на ВЪЗЛОЖИТЕЛЯ копие на договора с новия подизпълнител заедно с доказателства, че са изпълнение условията на чл. 66, ал. 14 от ЗОП в срок до 3 (три) дни от сключването му.*

*(7) Независимо от сключения договор за подизпълнение. отговорността за изпълнение на настоящия договор е на ИЗПЪЛНИТЕЛЯ.*

**IХ. ЗАКЛЮЧИТЕЛНИ РАЗПОРЕДБИ**

**Чл. 38.** (1)Освен ако са дефинирани изрично по друг начин в този договор, използваните в него понятия имат значението, дадено им в ЗОП, съответно в легалните дефиниции в Допълнителните разпоредби на ЗОП или, ако няма такива за някои понятия – според значението, което им се придава в основните разпоредби на ЗОП.

(2)При противоречие между различни разпоредби или условия, съдържащи се в договора и Приложенията, се прилагат следните правила:

1. Специалните разпоредби имат предимство пред общите разпоредби;

2. Разпоредбите на приложенията имат предимство пред разпоредбите на договора.

**Чл. 39.** При изпълнението на договора, ИЗПЪЛНИТЕЛЯТ е длъжен да спазва всички приложими нормативни актове, свързани с предмета на договора.

**Чл. 40.** (1)Всяка от страните по този договор се задължава да пази в поверителност и да не разкрива или разпространява информация за другата страна, станала ѝ известна при или по повод изпълнението на договора („**Конфиденциална информация**“), включително и след прекратяването на същия неограничено във времето. Конфиденциална информация включва, без да се ограничава до: обстоятелства, свързани с търговската дейност, техническите процеси, проекти или финанси на страните, както и ноу-хау, изобретения, полезни модели или други права от подобен характер, свързани с изпълнението на договора. Не се смята за конфиденциална информацията, касаеща наименованието на договора, стойността и предмета на този договор, с оглед бъдещо позоваване на придобит професионален опит от ИЗПЪЛНИТЕЛЯ.

(2) Не се счита за нарушение на задълженията за неразкриване на Конфиденциална информация, когато:

1. Информацията е станала или става публично достъпна, без нарушаване на този договор от която и да е от страните;

2. Информацията се изисква по силата на закон, приложим спрямо която и да е от страните; или

3. Предоставянето на информацията се изисква от регулаторен или друг компетентен орган и съответната страна е длъжна да изпълни такова изискване.

В случаите по точки 2 или 3 от тази алинея страната, която следва да предостави информацията, уведомява незабавно другата страна по договора.

(3) С изключение на случаите, посочени в ал. 2, конфиденциална информация може да бъде разкривана само след предварително писмено одобрение от другата страна.

(4) Задълженията по опазване от нерагламентиран достъп на Конфиденциална информация се отнасят до ИЗПЪЛНИТЕЛЯ, всички негови поделения, контролирани от него фирми и организации, всички негови служители и наети от него физически или юридически лица, в това число подизпълнители, като ИЗПЪЛНИТЕЛЯТ отговаря за изпълнението на тези задължения от страна на такива лица.

(5) Страните се задължават да пазят в тайна, да не разпространяват на трети лица и да опазват от неоторизиран достъп информацията, станала им известна при или по повод изпълнението на задълженията им по настоящия договор, включително и след прекратяването на същия, неограничено във времето.

(6) Всяка от страните се задължава да информира другата при нарушаване на изискванията за опазване на поверителност на информацията по този договор.

**Чл. 41.** ИЗПЪЛНИТЕЛЯТ няма право да дава публични изявления и съобщения, да разкрива или разгласява каквато и да е информация, която е получил във връзка с изпълнението на този договор, независимо дали е въз основа на данни и материали на **ВЪЗЛОЖИТЕЛЯ** или на резултати от работата на ИЗПЪЛНИТЕЛЯ, без предварителното писмено съгласие на **ВЪЗЛОЖИТЕЛЯ.**

**Чл. 42.** Никоя от страните няма право да прехвърля никое от правата и задълженията, произтичащи от този договор, без съгласието на другата страна. Паричните вземания по договора могат да бъдат прехвърляни или залагани съгласно приложимото право.

**Чл. 43.** Този договор може да бъде изменян само с допълнителни споразумения, съставени в писмена форма и подписани от двете страни, в съответствие с изискванията и ограниченията на ЗОП.

**Чл. 44**. (1) Никоя от страните по този договор не отговаря за неизпълнение, причинено от непреодолима сила. За целите на този договор „непреодолима сила“ има значението на това понятие по смисъла на чл. 306, ал. 2 от Търговския закон.

(2) Не може да се позовава на непреодолима сила страна, която е била в забава към момента на настъпване на обстоятелството, съставляващо непреодолима сила или чиято небрежност или умишлени действия или бездействия са довели до невъзможност за изпълнение на договора.

(3) Страната, която не може да изпълни задължението си поради непреодолима сила, е длъжна да предприеме всички действия с грижата на добър стопанин, за да намали до минимум понесените вреди и загуби, както и да уведоми писмено другата страна в срок до 7 (седем) работни дни от настъпването на непреодолимата сила, като посочи в какво се състои непреодолимата сила и възможните последици от нея за изпълнението на договора. При неуведомяване се дължи обезщетение за настъпилите от това вреди.

(4) Докато трае непреодолимата сила, изпълнението на задълженията на свързаните с тях насрещни задължения се спира.

(5) Липсата на парични средства не представлява непреодолима сила.

**Чл. 45.** В случай че някоя от разпоредбите на този договор е недействителна или неприложима, това не засяга останалите разпоредби. Недействителната или неприложима разпоредба се замества от повелителна правна норма, ако има такава.

**Чл. 46.** (1) Всички уведомления между страните във връзка с този договор се извършват в писмена форма и могат да се предават лично или чрез препоръчано писмо, по куриер, по факс, електронна поща.

1. **За ВЪЗЛОЖИТЕЛЯ:**

Адрес за кореспонденция: ………………………………………….

Факс: …………………………………………

e-mail: ………………………………………..

2. **За**ИЗПЪЛНИТЕЛЯ

Адрес за кореспонденция: ………………….

Факс: …………………………………………

e-mail: ………………………………………..

(2) Страните упълномощават следните представители, които да проследяват и приемат изпълнението на задълженията им по настоящия договор, да осъществяват контрол по цялостното изпълнение на договора и да подписват предвидените в договора протоколи както следва:

1. **За ВЪЗЛОЖИТЕЛЯ**:

…………………………………………..

2. **За**ИЗПЪЛНИТЕЛЯ:

…………………………………………..

(3) За дата на получаване на уведомлението се счита:

1. датата на предаването – при лично предаване на уведомлението;

2. датата на пощенското клеймо на обратната разписка – при изпращане по пощата;

3. датата на доставка, отбелязана върху куриерската разписка – при изпращане по куриер;

4. датата, посочена в извлечението от факс устройството– при изпращане по факс;

5. датата на която уведомлението е постъпило в посочената от ИЗПЪЛНИТЕЛЯ информационна система (е-mail) – при изпращане по електронна поща.

(4) Всяка кореспонденция между страните ще се счита за валидна, ако е изпратена на посочените по-горе адреси (в т.ч. електронни), чрез посочените по-горе средства за комуникация и на посочените лица по ал. 2. При промяна на посочените адреси или други данни за контакт, съответната страна е длъжна да уведоми другата в писмен вид в срок до 3 (три) работни дни от настъпване на промяната. При неизпълнение на това задължение всяко уведомление ще се счита за валидно връчено, ако е изпратено на посочените по-горе адреси, чрез описаните средства за комуникация и на посочените лица за контакт.

(5) При преобразуване без прекратяване, промяна на наименованието, правноорганизационната форма, седалището, адреса на управление, предмета на дейност, срока на съществуване, органите на управление и представителство на ИЗПЪЛНИТЕЛЯ, същият се задължава да уведоми **ВЪЗЛОЖИТЕЛЯ** за промяната в срок до 3 (три) дни от вписването ѝ в съответния регистър.

**Чл. 47.** (1) С цел изпълнение на настоящия договор, страните предоставят единствено необходимите лични данни, представляващи информация за служебни контакти[[2]](#footnote-2).

(2) При установяване на лични данни в предоставената от насрещната страна информация, различни от посочените в ал. 1, всяка от страните е длъжна да изтрие или да поиска тези лични данни да бъдат изтрити.

(3) Страните поемат задължение да обработват личните данни законосъобразно и добросъвестно, да не ги предоставят на трети лица и да ги заличат/изтрият след изтичане на установения в нормативен акт за съхранението им срок.

**Чл. 48.** За неуредените в този договор въпроси се прилагат разпоредбите на действащото българско законодателство.

**Чл. 49.** Всички спорове, породени от този договор или отнасящи се до него, включително споровете, породени или отнасящи се до неговото тълкуване, недействителност, изпълнение или прекратяване, както и споровете за попълване на празноти в договора или приспособяването му към нововъзникнали обстоятелства, ще се уреждат между страните чрез преговори за постигане на споразумение, а при непостигане на съгласие спорът ще се отнася за решаване от компетентния български съд.

**Чл. 50.** Този договор е изготвен и подписан в 2 (два) еднообразни екземпляра – по един за всяка от страните.

При подписване на договора са представени:

1. Гаранция за изпълнение на договора;

2. Документи, чрез които се доказва липсата на основание за отстраняване и съответствие с критериите за подбор по чл. 112, ал. 1, т. 2 от ЗОП.

Приложения:

1. Техническa спецификация за предоставяне на услуги по инсталиране, миграция, архивиране и абонаментна поддръжка на Системата за управление на бази данни (СУБД) Oracle;
2. Техническо предложение на **ИЗПЪЛНИТЕЛЯ**;
3. Списък на персонала, който ще изпълнява поръчката;
4. Ценово предложение на **ИЗПЪЛНИТЕЛЯ**;
5. Декларация за конфиденциалност на информацията.

**ЗА ВЪЗЛОЖИТЕЛЯ: ЗА ИЗПЪЛНИТЕЛЯ:**

**БЪЛГАРСКА НАРОДНА БАНКА**

**СНЕЖАНКА ДЕЯНОВА**

**ГЛАВЕН СЕКРЕТАР**

**ТЕМЕНУЖКА ЦВЕТКОВА**

**ГЛАВЕН СЧЕТОВОДИТЕЛ**

1. Това е възможност, която е приложима в случаите, предвидени в чл. 111, ал. 2, изр. последно, и чл. 116, ал. 1, т. 1, 2, 3 и 6, и чл. 116, ал. 4 ЗОП. [↑](#footnote-ref-1)
2. Информация за служебни контакти – информация за контакт, свързана със служебните отношения, включително имена, длъжности, служебни адреси, служебни телефонни номера и и-мейл адреси на служителите и изпълнителите. [↑](#footnote-ref-2)